b"\n_START_ARTICLE_\nSaint-Louis-du-Ha! Ha!\n_START_SECTION_\nGeografia\n_START_PARAGRAPH_\nSaint-Louis-du-Ha! Ha! est\xc3\xa0 situat sobre un pujol de l'altipl\xc3\xa0 dels Apalatxes, a 400 metres d'altitud, a mig cam\xc3\xad entre el riu de Sant Lloren\xc3\xa7 i la frontera del Quebec amb Nova Brunsvic. Localitzat al sud-est de la Rivi\xc3\xa8re-du-Loup, la poblaci\xc3\xb3 se situa sobre la carretera 185 entre Cabano i Saint-Honor\xc3\xa9-de-T\xc3\xa9miscouata. All\xc3\xa0 hi ha dos llacs: el llac Dole i el llac Savane.\n_START_SECTION_\nOrigen del nom\n_START_PARAGRAPH_\nL'origen de l'Ha! Ha! del nom d'aquest municipi ha estat objecte de diverses interpretacions, algunes de les quals s\xc3\xb3n bastant fantasioses. Entre les hip\xc3\xb2tesis existents, s'ha arribat a afirmar que prov\xc3\xa9 de la fura o innu ahaha, que vol dir cam\xc3\xad, o fins i tot de l'amerindi hexcuewaska, que significa alguna cosa inesperada. Aquest \xc3\xbaltim sentit \xc3\xa9s molt proper al d'una altra interpretaci\xc3\xb3 de la mateixa font, l'expressi\xc3\xb3 Ah! Ah!, que haurien llan\xc3\xa7at per sorpresa els primers viatgers en arribar al llac T\xc3\xa9miscouata, sorpresos per la seva bellesa. Tanmateix, la Comissi\xc3\xb3 de Topon\xc3\xadmia del Quebec revela que, en realitat, haha \xc3\xa9s un arcaisme de la llengua francesa que designa una via sense sortida o un obstacle inesperat. Era, doncs, m\xc3\xa9s aviat el trajecte de 80 km que havien d'efectuar els viatgers amb barca pel llac T\xc3\xa9miscouata passant pel territori del futur municipi el que hauria donat, per deformaci\xc3\xb3 al llarg del temps, aquest curi\xc3\xb3s top\xc3\xb2nim._NEWLINE_El Louis al qual fa refer\xc3\xa8ncia el nom del poble \xc3\xa9s tamb\xc3\xa9 pol\xc3\xa8mic. Se n'han assenyalat tres or\xc3\xadgens: l'un fa honor a Louis Marquis \xe2\x80\x93un dels primers colons de la regi\xc3\xb3\xe2\x80\x93, un altre seria Louis-Antoine Proulx (1810-1896) \xe2\x80\x93rector de Pointe-du-Lac (1836-1840)\xe2\x80\x93 i, finalment, de Rivi\xc3\xa8re-du-Loup (1840-1854). Per\xc3\xb2 la hip\xc3\xb2tesi m\xc3\xa9s versemblant \xc3\xa9s la que fa refer\xc3\xa8ncia a l'abat Louis-Nicolas Bernier (1833-1914), rector de Notre-Dame-du-Lac de 1867 a 1871 i de Sainte-Anne-de-la-Pointe-au-P\xc3\xa8re de 1895 a 1903."